เทศบัญญัติเทศบาลนครแม่สอด เรื่อง กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท ในเขตเทศบาลนครแม่สอด อำเภอแม่สอด จังหวัดตาก พ.ศ. 2555

เทศบัญญัติเทศบาลนครแม่สอด

เทศบัญญัติเทศบาลนครแม่สอด
เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิดหรือบางประเภท
ในเขตเทศบาลนครแม่สอด
อำเภอแม่สอด จังหวัดตาก
พ.ศ. ๒๕๕๕

อาศัยอำนาจตามความมาตรา ๖๐ (๒) แห่งพระราชบัญญัติเทศบาล พ.ศ. ๒๔๙๖
ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๑๓) พ.ศ. ๒๕๕๒ และมาตรา ๑๐ (๒)
แห่งพระราชบัญญัติควบคุมอาคาร พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๒) พ.ศ. ๒๕๓๕ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย พ.ศ. ๒๕๕๐
บัญญัติให้กระทำได้โดยอาศัยอำนาจตามบทบัญญัติแห่งกฎหมายเทศบาลนครแม่สอดโดยความเห็นชอบของสภาเทศบาลนครแม่สอด
ผู้ว่าราชการจังหวัดตาก คณะกรรมการควบคุมอาคาร และได้รับอนุมัติจากรัฐมนตรีว่าการกระทรวงมหาดไทย
จึงออกเทศบัญญัติไว้ ดังต่อไปนี้

ข้อ ๑  เทศบัญญัตินี้เรียกว่า
เทศบัญญัติเทศบาลนครแม่สอด เรื่อง กำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิด หรือบางประเภท ในเขตเทศบาลนครแม่สอด อำเภอแม่สอด
จังหวัดตาก พ.ศ. ๒๕๕๕

ข้อ ๒[๑]  เทศบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในเทศบัญญัตินี้
บริเวณที่ ๑ หมายความว่า
พื้นที่ของเทศบาลนครแม่สอดที่อยู่ภายในเขตควบคุมอาคารตามที่กำหนดไว้ในข้อ ๑
ของกฎกระทรวงกำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่ตำบลแม่ปะ
ตำบลแม่สอด ตำบลพระธาตุผาแดง ตำบลท่าสายลวด และตำบลแม่ตาว อำเภอแม่สอด จังหวัดตาก
พ.ศ. ๒๕๔๗ เว้นแต่พื้นที่บริเวณที่ ๒ ตามเทศบัญญัตินี้
บริเวณที่ ๒ หมายความว่า
พื้นที่ในบริเวณ ดังต่อไปนี้
ทิศเหนือ          จดเส้นขนานระยะ
๓๐๐ เมตรกับเขตทางหลวงแผ่นดินหมายเลข ๑๒ ตอนตาก - แม่สอด ฟากเหนือ
ทิศตะวันออก     จดเส้นตั้งฉากกับเขตทางหลวงแผ่นดินหมายเลข
๑๒ ตอนตาก - แม่สอด ฟากเหนือ
โดยเส้นตั้งฉากนั้นอยู่ห่างจากจุดบรรจบของลำเหมืองสาธารณะ ฝั่งตะวันออก กับเขตทางหลวงแผ่นดินหมายเลข
๑๒ ตอนตาก - แม่สอด ฟากเหนือ เป็นระยะ ๔๒๐ เมตร
ทิศใต้             จดเขตทางหลวงแผ่นดินหมายเลข
๑๒ ตอนตาก - แม่สอด ฟากเหนือ
ทิศตะวันตก      จดเส้นตั้งฉากกับเขตทางหลวงแผ่นดินหมายเลข
๑๒ ตอนตาก - แม่สอด ฟากเหนือ โดยเส้นตั้งฉากนั้นอยู่ห่างจุดบรรจบของลำเหมืองสาธารณะ
ฝั่งตะวันออก กับเขตทางหลวงแผ่นดินหมายเลข ๑๒ ตอนตาก - แม่สอด ฟากเหนือ เป็นระยะ
๒๐ เมตร
ทั้งนี้ ตามแผนที่ท้ายเทศบัญญัตินี้

ข้อ ๔  ให้กำหนดพื้นที่ในเขตเทศบาลนครแม่สอด
อำเภอแม่สอด จังหวัดตาก ภายในบริเวณแนวเขตตามแผนที่ท้ายเทศบัญญัตินี้
เป็นบริเวณห้ามก่อสร้างอาคารชนิดและประเภท ดังต่อไปนี้
(๑) ภายในบริเวณที่ ๑
ห้ามบุคคลใดก่อสร้างอาคารพาณิชยกรรมประเภทค้าปลีกค้าส่งตามที่กำหนดไว้ในข้อ ๒
ของกฎกระทรวงกำหนดบริเวณห้ามก่อสร้าง ดัดแปลง
หรือเปลี่ยนการใช้อาคารบางชนิดหรือบางประเภท ในพื้นที่บางส่วนในท้องที่ตำบลแม่ปะ
ตำบลแม่สอด ตำบลพระธาตุผาแดง ตำบลท่าสายลวด และตำบลแม่ตาว อำเภอแม่สอด จังหวัดตาก
พ.ศ. ๒๕๔๗
(๒) ภายในบริเวณที่ ๒ ห้ามบุคคลใดก่อสร้างอาคารดังต่อไปนี้
(ก)
อาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังเกิน
๙,๕๐๐ ตารางเมตร
(ข)
อาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการในอาคารหลังเดียวกันหรือหลายหลังตั้งแต่
๓๐๐ ตารางเมตร แต่ไม่เกิน ๙,๕๐๐ ตารางเมตร เว้นแต่อาคารพาณิชยกรรมประเภทค้าปลีกค้าส่งนั้นเป็นไปตามข้อกำหนดดังต่อไปนี้
๑.
ที่ดินแปลงที่ตั้งอาคารจะต้องอยู่ติดถนนสาธารณะที่มีช่องทางจราจรไม่น้อยกว่า ๔
ช่องทางหรือขนาดเขตทางไม่น้อยกว่า ๒๐ เมตรขึ้นไป
และจะต้องบรรจบกับถนนสาธารณะที่มีขนาดเขตทางที่เท่ากันหรือมากกว่า
๒. แนวศูนย์กลางปากทางเข้าออกของรถยนต์ต้องอยู่ห่างจากทางร่วมทางแยกที่เป็นทางบรรจบกันของถนนสาธารณะที่มีเขตทางตั้งแต่
๑๔ เมตรขึ้นไป ไม่น้อยกว่า ๑๕๐ เมตร
๓. ที่ว่างไม่น้อยกว่า ๗๐ ใน ๑๐๐
ส่วนของพื้นที่ดินที่ใช้เป็นที่ตั้งอาคาร
๔.
มีค่าสูงสุดของอัตราส่วนพื้นที่อาคารรวมกันทุกชั้นของอาคารทุกหลังต่อพื้นที่ที่ใช้เป็นที่ตั้งอาคารไม่เกิน
๑.๕ ต่อ ๑
๕. มีอัตราส่วนของพื้นที่ว่างที่จัดให้เป็นสวน
หรือบริเวณปลูกต้นไม้หรือการนันทนาการต่อพื้นที่ของแปลงที่ดินที่ใช้เป็นที่ตั้งอาคารไม่น้อยกว่าร้อยละ
๒๐
๖. มีที่ว่างด้านหน้าของอาคารห่างจากเขตของถนนสาธารณะไม่น้อยกว่า ๕๐
เมตร โดยวัดระยะจากขอบนอกสุดของอาคารถึงริมเขตทางด้านที่ติดกับแปลงที่ดินที่ใช้เป็นที่ตั้งอาคาร
๗. มีที่ว่างด้านข้างและด้านหลังของอาคาร
ห่างจากเขตที่ดินของผู้อื่นหรือเขตทางของถนนสาธารณะไม่น้อยกว่า ๑๕ เมตร
โดยวัดระยะขอบนอกสุดของอาคารถึงเขตที่ดินของผู้อื่นหรือริมเขตทางด้านที่ติดแปลงที่ดินที่ใช้เป็นที่ตั้งอาคาร
๘. อาคารที่มีความสูงเกิน ๑๐ เมตร
ต้องมีระยะห่างจากแนวเขตที่ดินซึ่งเป็นที่ตั้งอาคารศูนย์ราชการหลักของจังหวัดหรืออำเภอ
ศาสนสถาน โบราณสถาน สถานศึกษา ไม่น้อยกว่า ๕๐๐ เมตร
โดยวัดระยะจากขอบนอกสุดของอาคารที่ขออนุญาตถึงแนวเขตที่ดินของสถานที่ดังกล่าว
๙. มีที่จอดรถยนต์ไม่น้อยกว่า ๑ คัน ต่อพื้นที่อาคาร ๔๐ ตารางเมตร
เศษของ ๔๐ ตารางเมตร ให้คิดเป็น ๔๐ ตารางเมตร
๑๐. ที่พักมูลฝอย
ต้องมีระยะห่างจากเขตที่ดินของผู้อื่นหรือถนนสาธารณะไม่น้อยกว่า ๑๐ เมตร
และต้องมีระยะห่างจากสถานที่ประกอบอาหารและสถานที่เก็บอาหารไม่น้อยกว่า ๔ เมตร แต่ถ้าที่พักมูลฝอยมีขนาดความจุเกิน
๓ ลูกบาศก์เมตร ต้องมีระยะห่างสถานที่ดังกล่าวไม่น้อยกว่า ๑๐ เมตร
และสามารถขนย้ายมูลฝอยได้โดยสะดวก

ข้อ ๕  ภายในพื้นที่ที่กำหนดตามข้อ
๔ ห้ามบุคคลใดดัดแปลง หรือเปลี่ยนการใช้อาคารใด ๆ ให้เป็นอาคารชนิดหรือประเภทที่มีลักษณะต้องห้ามที่กำหนดในข้อ
๔

ข้อ ๖  อาคารที่มีอยู่แล้วภายในพื้นที่ที่กำหนดตามข้อ
๔ ก่อนหรือในวันที่เทศบัญญัตินี้ใช้บังคับ
ให้ได้รับการยกเว้นไม่ต้องปฏิบัติตามเทศบัญญัตินี้
แต่ห้ามดัดแปลงหรือเปลี่ยนการใช้อาคารดังกล่าวให้เป็นอาคารชนิดหรือประเภทที่มีลักษณะต้องห้ามที่กำหนดในข้อ
๔

ข้อ ๗  ให้นายกเทศมนตรีนครแม่สอดเป็นผู้รักษาการตามเทศบัญญัตินี้

ประกาศ
ณ วันที่ ๑๗ มกราคม พ.ศ. ๒๕๕๕
เทอดเกียรติ
 ชินสรนันท์
นายกเทศมนตรีนครแม่สอด

[เอกสารแนบท้าย]

๑. แผนที่ท้ายเทศบัญญัติเทศบาลนครแม่สอด เรื่อง
กำหนดบริเวณห้ามก่อสร้าง ดัดแปลง หรือเปลี่ยนการใช้อาคารบางชนิด หรือบางประเภท ในเขตเทศบาลนครแม่สอด
อำเภอแม่สอด จังหวัดตาก พ.ศ. ๒๕๕๕

(ดูข้อมูลจากภาพกฎหมาย)

ปริยานุช/ผู้จัดทำ
๒๓ มกราคม ๒๕๕๕

ณัฐพร/ผู้ตรวจ
๒๓ มกราคม ๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๑๘ ง/หน้า ๑๖/๑๘ มกราคม ๒๕๕๕